b"\n_START_ARTICLE_\nCol\xc3\xb2nia Malars\n_START_SECTION_\nDescripci\xc3\xb3\n_START_PARAGRAPH_\nEstava formada per 25 habitatges i l'edificaci\xc3\xb3 de la f\xc3\xa0brica. Durant el seu per\xc3\xadode d'activitat tamb\xc3\xa9 disposava d'esgl\xc3\xa9sia, economat, fonda i escola. Avui en dia nom\xc3\xa9s hi resten dempeus uns quants habitatges, el del director, la turbina i l'esgl\xc3\xa9sia. Els edificis estaven units de forma longitudinal. La construcci\xc3\xb3 de l'edifici principal es va fer sobre un estrat roc\xc3\xb3s. Est\xc3\xa0 constru\xc3\xafda en una pen\xc3\xadnsula del riu Ter, entre aquest i el Gurri.\n_START_SECTION_\nHist\xc3\xb2ria\n_START_PARAGRAPH_\nTot i que al llindar d'una porta hi ha la data de 1780, que probablement indiqui la fundaci\xc3\xb3 de l'antic mol\xc3\xad fariner i draper que hi havia a la localitzaci\xc3\xb3 anteriorment a l'establiment de la f\xc3\xa0brica, no va ser fins a l'any 1827 que la va iniciar Gaspar Molas, essent una de les primeres f\xc3\xa0briques de la comarca, en demanar una nova concessi\xc3\xb3 d'aig\xc3\xbces a fi d'augmentar la producci\xc3\xb3 de cardat del cot\xc3\xb3._NEWLINE_Les primeres not\xc3\xadcies s\xc3\xb3n de l'any 1521, en qu\xc3\xa8 la batllia general de Catalunya f\xc3\xa9u en aquest indret un establiment per a edificar un casal moliner, blader i draper. El 1779, el pag\xc3\xa8s de Vic Josep Molas n'aconsegu\xc3\xad l'establiment per emfiteusi. L'agost de 1827 Gaspar Molas presentava una inst\xc3\xa0ncia al Tribunal Reial del patrimoni demanant perm\xc3\xads per a fer servir el Ter per a moure m\xc3\xa0quines per cardar cot\xc3\xb3, la qual cosa li fou concedida. Aquest temps de puixan\xc3\xa7a fou interromput el 1837 en qu\xc3\xa8, a causa de la Primera Guerra Carlina, part de les instal\xc2\xb7lacions varen ser destru\xc3\xafdes en incendiar-les les forces que manava Benet Tristany. Malgrat tot, el 1842 la companyia Moles Graells i Cia. tornava a tenir la f\xc3\xa0brica en funcionament i demanava perm\xc3\xads per a fer servir tamb\xc3\xa9 les aig\xc3\xbces del Gurri. La f\xc3\xa0brica va passar a estar formada per dos edificis amb la maquin\xc3\xa0ria impulsada per l'energia hidr\xc3\xa0ulica obtinguda amb rodes de fusta. Al cap d'uns anys es va passar a utilitzar turbines pel sistema de producci\xc3\xb3. Amb la moderna maquin\xc3\xa0ria elaboraven productes capa\xc3\xa7os de competir amb els estrangers. Aix\xc3\xb2 fa que el 1850 hi hagu\xc3\xa9s ja una petita poblaci\xc3\xb3 al voltant i que a les f\xc3\xa0briques hi treballessin en filatures i en tissatge 75 obrers. L'increment fou important, passant de 60 a 150 telers entre els anys 1850 i 1861. La f\xc3\xa0brica, convertida en col\xc3\xb2nia amb una trentena d'habitatges, ha arribat als nostres dies amb la ra\xc3\xb3 social Rif\xc3\xa0 S. A._NEWLINE_L'any 1963 es va haver de reconstruir la f\xc3\xa0brica dalt d'una petita muntanya propera a la f\xc3\xa0brica original, pel fet que la vella era massa a prop del curs del riu i s'inundava quan aquest creixia en exc\xc3\xa9s i nom\xc3\xa9s han quedat a la col\xc3\xb2nia, a baix al riu, 14 fam\xc3\xadlies i una esgl\xc3\xa9sia. La col\xc3\xb2nia est\xc3\xa0 actualment en molt mal estat, ja que des del 1990 no hi ha hagut cap mena de manteniment, han cedit algunes encavallades i bigues a causa de les humitats derivades de les filtracions de la teulada, i tota l'estructura est\xc3\xa0 en perill de desapar\xc3\xa8ixer. Finalment la f\xc3\xa0brica va cessar l'activitat l'any 1996, moment en qu\xc3\xa8 va ser comprada pels germans Serra de Banyoles per 46 milions en una subhasta i l'any 1999 la va comprar Diemen."